Γνωμοδότηση της Οικονομικής και Κοινωνικής Επιτροπής με θέμα «Προς την κατεύθυνση ευρωπαϊκού περιβάλλοντος αριθμοδότησης - Πράσινη Βίβλος σχετικά με την πολιτική αριθμοδότησης για τηλεπικοινωνιακές υπηρεσίες στην Ευρώπη»

(97/C 287/05)

Στις 26 Νοεμβρίου 1996, και σύμφωνα με το άρθρο 198 της Συνθήκης, η Ευρωπαϊκή Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για το παραπάνω θέμα.

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 5 Μαΐου 1997 με βάση εισηγητική έκθεση του κ. Mobbs.

Κατά την 346η σύνοδο ολομέλειάς της (συνεδρίαση της 28ης Μαΐου 1997), η Οικονομική και Κοινωνική Επιτροπή υιοθέτησε με 89 ψήφους υπέρ και 1 κατά την ακόλουθη γνωμοδότηση.

1. Εισαγωγή

1.1. Την 1η Ιανουαρίου 1998 οι τηλεπικοινωνιακές υπηρεσίες και υποδομές θα ελευθερωθούν πλήρως σε όλη την Ευρωπαϊκή Ένωση (με παρεκκλίσεις για ορισμένα κράτη μέλη). Η ημερομηνία αυτή ενδέχεται να απωλέσει τη σημασία της, εαν δεν ληφθούν και τηρηθούν όλα τα εθνικά μέτρα εφαρμογής της.

1.2. Επιπροσθέτως των μέτρων εφαρμογής, απαιτούνται μέτρα που θα επιτρέψουν στους φορείς εκμετάλλευσης, τους παρόχους υπηρεσιών, τις επιχειρήσεις, και τους χρήστες των τηλεπικοινωνιών, να μεγιστοποιήσουν τα οφέλη τους. Ταυτόχρονα, πρέπει να εξασφαλισθεί η επαρκής προστασία των συμφερόντων όλων των καταναλωτών και των χρηστών. Ένα από τα μέτρα αυτά είναι η μεταρρύθμιση της αριθμοδότησης, επειδή, ενώ οι διαθέσιμοι αριθμοί είναι πεπερασμένοι, με κάθε ταχεία αύξηση νέων υπηρεσιών υπάρχει όλο και μεγαλύτερη ζήτηση αριθμών εκ μέρους των παρόχων υπηρεσιών. Η διαθεσιμότητα αριθμών είναι, συνεπώς, καθοριστικό στοιχείο για τον εντεινόμενο ανταγωνισμό. Επιπλέον, πρέπει να αναγνωριστεί ότι ενδέχεται να χρεισθούν ακόμη περισσότεροι αριθμοί για να ικανοποιηθεί η ζήτηση υπηρεσιών που καθίστανται διαθέσιμες λόγω των τεχνολογικών εξελίξεων και της αυξανόμενης δημοτικότητας υπηρεσιών και προϊόντων όπως η τηλεειδοποίηση, η τοποθέτηση πρόσθετων γραμμών για οικιακά φαξ και μόντεμ (επιπροσθέτως της διεύρυνσης των επαγγελματικών χρήσεων), τα κινητά τηλέφωνα, η καλωδιακή τηλεόραση, κ.λπ. Τα πρόσφατα αποτελέσματα των διαπραγματεύσεων του ΠΟΕ για τις βασικές τηλεπικοινωνίες, κατά τις οποίες 69 συμμετέχοντες προθυμοποιήθηκαν να ελευθερώσουν το εθνικό τους καθεστώς τηλεπικοινωνιών, αναμένεται να προξενήσουν τεράστια ανάπτυξη της παγκόσμιας αγοράς τηλεπικοινωνιών και, επομένως, αύξηση της ζήτησης αριθμών εκ μέρους των παρόχων υπηρεσιών.

1.3. Η Πράσινη Βίβλος του 1995 για την πλήρη ελευθέρωση της τηλεπικοινωνιακής υποδομής () αναγνώριζε την αριθμοδότηση ως «κύριο παράγοντα διευκόλυνσης - άξονα στήριξης της ελευθέρωσης της αγοράς και της ανάπτυξης του ανταγωνισμού». Διατύπωνε την άποψη ότι είναι αναγκαίο να διασφαλισθεί ότι η «ανάπτυξη των τηλεπικοινωνιακών δικτύων και υπηρεσιών δεν παρεμποδίζεται εξαιτίας της αριθμοδότησης» και ότι «η πρόκληση αυτή πρέπει να αντιμετωπισθεί με προσεκτική διαχείριση των γενικών σχεδίων αριθμοδότησης, σε διεθνές, ευρωπαϊκό και εθνικό επίπεδο». Αποβλέποντας σε αυτούς τους στόχους, η οδηγία 96/19/ΕΚ () ζητεί από τα κράτη μέλη να φροντίσουν, πριν από την 1η Ιουλίου 1997, να υπάρχουν διαθέσιμοι αρκετοί αριθμοί για όλες τις τηλεπικοινωνιακές υπηρεσίες. Η εκχώρηση των αριθμών πρέπει να γίνεται σε δίκαιη, διαφανή και αμερόληπτη βάση, πράγμα που αποτελεί ουσιαστική προϋπόθεση για τη διασφάλιση του αποτελεσματικού ανταγωνισμού, της καινοτομίας, και της δυνατότητας επιλογής των καταναλωτών.

1.4. Η Επιτροπή εξέδωσε την παρούσα Πράσινη Βίβλο για να προτείνει ορισμένες πιθανές λύσεις για τη μελλοντική αντιμετώπιση του θέματος της αριθμοδότησης στην Ευρώπη και να ξεκινήσει ένα ενεργό διάλογο μεταξύ των ενδιαφερομένων πλευρών, με σκοπό την κατάρτιση ενός «γενικού σχεδίου» μέχρι την 1η Ιανουαρίου 1998.

1.5. Στη συνέχεια, αναφέρονται οι βασικοί φορείς, οι κύριες διευκολύνσεις, και τα κεντρικά θέματα που πρέπει να εξετασθούν.

1.5.1. Βασικοί φορείς εκτός της Ευρωπαϊκής Επιτροπής:

- Οι εθνικές κανονιστικές αρχές (ΕΚΑ). Οι οδηγίες 88/301/ΕΟΚ και 90/388/ΕΟΚ ορίζουν ότι τα κράτη μέλη υποχρεούνται να προβούν στη σύσταση ΕΚΑ για να εξασφαλιστεί ο διαχωρισμός των ρυθμιστικών δραστηριοτήτων από τη λειτουργία και την παροχή υπηρεσιών εκ μέρους των οργανισμών τηλεπικοινωνιών (ΟΤ).

- Η Ευρωπαϊκή Διάσκεψη Ταχυδρομείων και Τηλεπικοινωνιών (CEPT), η πανευρωπαϊκή οργάνωση στην οποία συμμετέχουν οι διοικήσεις άνω των 40 κρατών της γεωγραφικής Ευρώπης, η Ευρωπαϊκή Επιτροπή Τηλεπικοινωνιακών Ρυθμιστικών Αρχών (ECTRA) και το Ευρωπαϊκό Γραφείο Τηλεπικοινωνιών (ΕΤΟ). Η ECTRA και το ETO είναι οργανισμοί που έχουν συσταθεί υπό την αιγίδα της CEPT και είναι αρμόδιοι για τη χορήγηση αδειών, την αριθμοδότηση, τις διασυνδέσεις, κ.λπ.

- Η Ένωση Ευρωπαϊκών Φορέων Εκμετάλλευσης Τηλεπικοινωνιακών Δικτύων (ETNO) αποτελείται από τους ευρωπαϊκούς φορείς εκμετάλλευσης και από κάθε άλλο φορέα που διαθέτει δημόσια άδεια παροχής υπηρεσιών φωνητικής τηλεφωνίας, εξετάζεται, όμως, το ενδεχόμενο της χορήγησης αδειών και σε ιδιωτικούς φορείς παροχής κινητών υπηρεσιών.

- Το Ευρωπαϊκό Ινστιτούτο Τυποποίησης στον τομέα των Τηλεπικοινωνιών (ETSI), στο οποίο μπορεί να συμμετάσχει οποιοσδήποτε φορέας, ευρωπαϊκός ή μη.

- Το Ευρωπαϊκό Φόρουμ Αριθμοδότησης (ENF), το οποίο συστάθηκε ως κλαδικό φόρουμ για να συζητήσει σχετικά με την αριθμοδότηση και παρεμφερή θέματα. Στο φόρουμ μπορεί να συμμετάσχει κάθε οργανισμός που ενδιαφέρεται για την αριθμοδότηση και εκπροσωπείται σε ευρωπαϊκό επίπεδο.

- Το Παγκόσμιο Σύστημα Κινητής Τηλεφωνίας (GSM), το Μνημόνιο Συμφωνίας/Κοινή Δήλωση Προθέσεων (ΜΟU) και, ιδιαίτερα, η Ευρωπαϊκή Ομάδα Συμφερόντων (EIG), η οποία εκπροσωπεί 75 παρόχους κινητών υπηρεσιών στην Ευρώπη.

- Η Διεθνής Ένωση Τηλεπικοινωνιών - Κλάδος Τηλεπικοινωνιών (ITU-T) ειδικευμένη οργάνωση των ΗΕ αριθμεί μεταξύ των μελών της περισσότερα από 180 ανεξάρτητα κράτη (συμπεριλαμβανομένων όλων των κρατών μελών της ΕΕ). Η ITU-T είναι αρμόδια για το διεθνές καθεστώς των τηλεπικοινωνιών, συμπεριλαμβανομένης της αριθμοδότησης. Η CEPT και το ETSI συμμετέχουν στις συνεδριάσεις της ως παρατηρητές.

1.5.2. Παράγοντες που επηρεάζουν τη ζήτηση αριθμών:

- Ελευθέρωση της τηλεφωνίας: η κατάργηση κάθε περιορισμού για την παροχή (φωνητικής) τηλεφωνίας από 1ης Ιανουαρίου 1988.

- Επιλογή φορέα: η δυνατότητα των πελατών να επιλέγουν υπεραστικό ή διεθνή φορέα εκμετάλλευσης.

- Φορητότητα: έχει κυρίως την έννοια της δυνατότητας μεταφοράς των υπηρεσιών ενός τηλεφωνικού αριθμού από έναν φορέα εκμετάλλευσης σε άλλο.

- Υπηρεσία ατελών κλήσεων: υπηρεσία ατελούς πρόσβασης για τον πελάτη.

- Διαθεσιμότητα αριθμών: παροχή επαρκούς και ελεύθερης προσφοράς αριθμών, προκειμένου να αποφευχθούν τυχόν στρεβλώσεις του ανταγωνισμού.

1.6. Παράλληλα με την κάλυψη των αναγκών που δημιουργεί η διεθνής κυκλοφορία, τα κράτη μέλη οφείλουν να διασφαλίσουν τη διαθεσιμότητα των αριθμών που θα τους επιτρέπουν να παρέχουν αποτελεσματικές και οικονομικές υπηρεσίες στην επικράτειά τους. Πολλά κράτη μέλη κατήρτισαν πρόσφατα νέα σχέδια αριθμοδότησης. Σημειωτέον ότι οι καταναλωτές αντιδρούν στη μεταρρύθμιση της αριθμοδότησης, επειδή είναι δαπανηρή, οχληρή, και γενικώς αντιπαθής στους χρήστες/το ευρύ κοινό. Σε κάθε αλλαγή των εθνικών σχεδίων αριθμοδότησης πρέπει, επομένως, να καταδεικνύεται ότι η συγκεκριμένη αλλαγή είναι απολύτως απαραίτητη για την εξέλιξη του τομέα των τηλεπικοινωνιών.

1.7. Οι σχεδιαζόμενες μεταρρυθμίσεις της αριθμοδότησης αποκαλύπτουν διαφορετικές εθνικές προσεγγίσεις, οι οποίες ενδέχεται να αφήσουν άλυτα πολλά βασικά προβλήματα ανταγωνισμού που θα δημιουργηθούν σε ένα περιβάλλον με πολλαπλούς φορείς εκμετάλλευσης και να μην ανταποκριθούν άμεσα στην ενδεχόμενη μελλοντική ζήτηση ενιαίων πανευρωπαϊκών αριθμών για ορισμένους φορείς ή υπηρεσίες.

2. Η Πράσινη Βίβλος της Επιτροπής

2.1. Στην Πράσινη Βίβλο της Επιτροπής εξηγείται για ποιό λόγο απαιτείται η μεταρρύθμιση της αριθμοδότησης και εξετάζονται τα σημαντικότερα προβλήματα.

2.1.1. Η αποτελεσματικότητα των τηλεπικοινωνιακών υπηρεσιών θεωρείται καθοριστικό στοιχείο της κοινωνίας των πληροφοριών. Η αριθμοδότηση αποτελεί ένα εμπορικό και ανταγωνιστικό στοιχείο για το σύνολο του κλάδου των τηλεπικοινωνιών στην Ευρώπη και έχει άμεσες συνέπειες για τους καταναλωτές. Η Επιτροπή θεωρεί ότι η πολιτική αριθμοδότησης πρέπει να στηρίζεται σε καθορισμένες πολιτικές προτεραιότητες. Σ' αυτές συμπεριλαμβάνονται στόχοι που προκύπτουν από την ελευθέρωση του τομέα ή από την ταχεία μεταβολή του οικονομικού και τεχνολογικού περιβάλλοντος.

2.2. Η σημερινή κατάσταση

2.2.1. Σήμερα, η πολιτική της αριθμοδότησης διέπεται από ένα περίπλοκο σύστημα κανόνων, οι οποίοι έχουν θεσπισθεί σε διεθνές, σε ευρωπαϊκό, και σε εθνικό επίπεδο, εντός ενός κοινού γενικού πλαισίου το οποίο έχει θεσπισθεί από την ITU-T.

2.2.2. Στην Πράσινη Βίβλο αναγνωρίζεται ότι έχουν ήδη επιτευχθεί αρκετοί στόχοι:

- Κοινοί πανευρωπαϊκοί αριθμοί για κλήσεις έκτακτης ανάγκης και κοινός κωδικός πρόσβασης για διεθνείς κλήσεις.

- Ανάπτυξη ανεξάρτητου ρόλου των ΕΚΑ.

- Καθιέρωση πλαισίου που εκτείνεται πέραν της Ευρωπαϊκής Κοινότητας για τη συνεργασία στην αριθμοδότηση (του φόρουμ ΕΝF).

2.2.3. Κατά την Επιτροπή υπάρχει σαφής διχογνωμία μεταξύ των υφιστάμενων φορέων εκμετάλλευσης και των νέων συντελεστών της αγοράς όσον αφορά τη βέλτιστη στρατηγική για την καθιέρωση ενός ευρωπαϊκού περιβάλλοντος αριθμοδότησης στην τηλεφωνία.

2.3. Προτάσεις για δράση

2.3.1. Διασφάλιση πραγματικού ανταγωνισμού μέσω της διευκόλυνσης της επιλογής φορέα, της φορητότητας αριθμού, και της αναδιάρθρωσης των εθνικών σχεδίων αριθμοδότησης.

2.3.2. Προώθηση της ενιαίας αγοράς μέσω της καθιέρωσης ενός Ευρωπαϊκού Πεδίου Τηλεφωνικής Αριθμοδότησης (ΕΤΝS), της ανάπτυξης ιδιωτικών και εταιρικών δικτύων και της κανονιστικής και διοικητικής ρύθμισης της αριθμοδότησης.

2.3.3. Προσαρμογή στην κοινωνία των πληροφοριών μέσω ενός μακροπρόθεσμου ευρωπαϊκού σχεδίου αριθμοδότησης και διευθυνσιοδότησης στο Internet.

2.4. Για την επίτευξη των αντικειμενικών σκοπών και την υλοποίηση των μέτρων που προτείνει, η Επιτροπή θέτει συγκεκριμένους ενδιάμεσους στόχους και ημερομηνίες, για τους οποίους ζητεί να της υποβληθούν αναλυτικές παρατηρήσεις.

2.5. Στα συμπεράσματά της, η Επιτροπή συγκεφαλαιώνει όλες τις προτάσεις της και απαριθμεί τους φορείς και τους οργανισμούς, συμπεριλαμβανομένων των χρηστών, των οποίων ζητεί τις παρατηρήσεις.

3. Γενικές παρατηρήσεις

3.1. Η ΟΚΕ επικροτεί την Πράσινη Βίβλο και αναγνωρίζει ότι αποτελεί σημαντικό τμήμα της απαραίτητης συνέχειας των τεράστιων βημάτων που έχει διανύσει η Επιτροπή προς την ελευθέρωση του τομέα, από τη δημοσίευση του Πράσινου Βιβλίου για τις τηλεπικοινωνίες το 1987 () μέχρι σήμερα.

3.2. Η ΟΚΕ αναγνωρίζει ότι η Επιτροπή προβλέπει τις αναγκαίες ενέργειες στις οποίες πρέπει να προβούν τα κράτη μέλη, προκειμένου να εξασφαλίσουν ότι ένας σπάνιος πόρος, όπως η αριθμοδότηση, δεν αποτελεί έναν ακόμη φραγμό ή εμπόδιο στην πλήρη ανάπτυξη της απαραίτητης ανοιχτής και ανταγωνιστικής αγοράς των τηλεπικοινωνιακών υπηρεσιών, όπως προβλέπεται στις διάφορες οδηγίες που καταλήγουν στην πλήρη ελευθέρωση από 1ης Ιανουαρίου 1998.

3.3. Κατά την επιλογή των προτάσεων που θα υιοθετήσει ως συγκεκριμένα μέτρα, η Επιτροπή δεν θα πρέπει να αποκλείσει τις εναλλακτικές λύσεις που ενδέχεται να παρέχουν μεγαλύτερη αποδοτικότητα σε σχέση με το κόστος τους (τόσο για τους καταναλωτές όσο και για τους φορείς λειτουργίας) από αυτές που περιέχονται στην Πράσινη Βίβλο.

3.4. Έχουν αναληφθεί και εκπονούνται διάφορες μελέτες σχετικά με την κοστολόγηση των διάφορων μέτρων που προτείνει η Επιτροπή, και η ΟΚΕ πιστεύει ότι ενδέχεται να χρειασθούν ακόμη και άλλες. Είναι λυπηρό το γεγονός ότι οι γενικά αποδεκτές συστάσεις που απορρέουν από την Πράσινη Βίβλο ίσως να μην εφαρμοσθούν πριν από την 1η Ιανουαρίου 1998. Αυτό, ωστόσο, συμβαίνει για να μην διακυβευθεί η πλήρης ελευθέρωση και τα μέτρα που απαιτούνται για την επίτευξή της.

3.5. Από πρακτική άποψη, πρέπει να σημειωθεί ότι το παρατιθέμενο χρονικό πλαίσιο για τις προτεινόμενες αλλαγές θα συμπέσει δυστυχώς, αφενός, με την προσχεδιασμένη εισαγωγή του ευρώ και, αφετέρου, με το πρόβλημα της αλλαγής χιλιετίας, τα οποία ενδέχεται να προξενήσουν έλλειψη ειδικευμένων μηχανικών λογισμικού.

3.6. Οι αριθμοί είναι ένας σπάνιος πόρος και, ως εκ τούτου, οποιοσδήποτε περιορισμός επιβληθεί στη χρήση τους από τα κράτη μέλη, τις εθνικές κανονιστικές αρχές ή τους δημόσιους φορείς εκμετάλλευσης, μπορεί να στρεβλώσει τον ανταγωνισμό και να έχει επιπτώσεις στην αγορά των τηλεπικοινωνιών. Πρόκειται για ένα ζήτημα που πρέπει να τελεί υπό τη διαρκή επισκόπηση των αρμοδίων για την επιβολή της κοινοτικής νομοθεσίας για τον ανταγωνισμό.

4. Ειδικές παρατηρήσεις

4.1. Ο ρόλος της αριθμοδότησης για τη διασφάλιση αποτελεσματικού ανταγωνισμού

4.1.1. Επιλογή και προεπιλογή φορέα

4.1.1.1. Η Επιτροπή επικεντρώνεται σε δύο κύριους τύπους επιλογής φορέα:

- Επιλογή φορέα: ένας απλός μηχανισμός που παρέχει στον πελάτη δικαίωμα επιλογής υπεραστικού φορέα εκμετάλλευσης μέσω της χρήσης κωδικού ή προπρογραμματισμένου εξοπλισμού για κάθε κλήση, ελλείψει της οποίας η επιλογή γίνεται αυτόματα από τον τοπικό πάροχο της πρόσβασης (τον τοπικό φορέα) με δυνατότητα του χρήστη να αλλάζει αυτή την επιλογή σε κάθε κλήση (σύστημα «εύκολης πρόσβασης»).

- Προεπιλογή φορέα: ο τοπικός φορέας εκμετάλλευσης/πάροχος υπηρεσιών δρομολογεί αυτόματα τις υπεραστικές και διεθνείς κλήσεις ενός πελάτη στον υπεραστικό φορέα που έχει προεπιλεγεί από τον πελάτη. Σ' αυτή την περίπτωση ο πελάτης δεν είναι υποχρεωμένος να επιλέγει ή να προγραμματίζει εκ των προτέρων ειδικό κωδικό επιλογής φορέα για κάθε κλήση (σύστημα «ισότιμης πρόσβασης»).

4.1.1.2. Η Επιτροπή προτείνει τη σταδιακή εισαγωγή της επιλογής φορέα:

- από 1ης Ιανουαρίου 1998 εισαγωγή του συστήματος «εύκολης πρόσβασης» (καθορισμός του βασικού υπεραστικού φορέα από τον τοπικό φορέα εκμετάλλευσης, αλλά με δυνατότητα αλλαγής του από τον πελάτη) και

- από 1ης Ιανουαρίου 2000 εισαγωγή της προεπιλογής φορέα (σύστημα «ισότιμης πρόσβασης») και της δυνατότητας αλλαγής του σε κάθε κλήση.

4.1.1.3. Ορισμένα κράτη μέλη έχουν ήδη εισαγάγει την επιλογή φορέα. Στο σύστημα «εύκολης πρόσβαση» αναμένεται ότι οι υπάρχοντες φορείς εκμετάλλευσης θα παραμείνουν η πρώτη επιλογή της πλειοψηφίας των πελατών. Αυτό θα δώσει στους φορείς αυτούς την ευκαιρία να επανεκτιμήσουν τη θέση τους στην εθνική, την ευρωπαϊκή, και την παγκόσμια αγορά και έτσι να προετοιμαστούν κατάλληλα για την εισαγωγή της μεθόδου της «ισότιμης πρόσβασης», κατά την οποία περισσότεροι πελάτες (μάλλον) θα στρέφονται σε διαφορετικό φορέα. Η πρόταση της Επιτροπής να χρησιμοποιηθεί το σύστημα «εύκολης πρόσβασης» ως ενδιάμεση φάση μιας σταδιακής προσέγγισης, ενώ η μέθοδος «ισότιμης πρόσβασης» ως ο μεσοπρόθεσμος και μακροπρόθεσμος στόχος ενδέχεται, συνεπώς, να οδηγήσει σε μια πιο σταδιακή μετάβαση προς μια ανοιχτή, ανταγωνιστική αγορά. Ο ακριβής της αντίκτυπος θα εξαρτηθεί, ωστόσο, από τα χαρακτηριστικά της εκάστοτε αγοράς.

4.1.1.4. Η ΟΚΕ αναγνωρίζει τα οφέλη της επιλογής φορέα γενικά, η οποία θα οδηγήσει στη μείωση των τιμών και θα αποτελέσει άμεσο κίνητρο για την οικονομία. Η ΟΚΕ αναγνωρίζει, επίσης, ότι υπάρχουν ανησυχίες στον κλάδο όσον αφορά τις συνέπειες, για τον ανταγωνισμό στην ενιαία αγορά σε περίπτωση κατά την οποία ορισμένα κράτη μέλη αποφασίζουν να υιοθετήσουν τη μέθοδο της επιλογής φορέα και άλλα τη μέθοδο της προεπιλογής. Η άποψη της ΟΚΕ είναι ότι η ανομοιόμορφη εισαγωγή των μηχανισμών της επιλογής φορέα ενδέχεται να προξενήσει στρεβλώσεις της ενιαίας ευρωπαϊκής αγοράς. Η ΟΚΕ πιστεύει, επομένως, ότι πρέπει να δοθεί σοβαρή προσοχή στην εναρμόνιση/τον συγχρονισμό της εισαγωγής της επιλογής και της προεπιλογής, η οποία θα πρέπει να περιλαμβάνει και μια εξαντλητική ανάλυση κόστους-οφέλους. Εκτός αυτού, η Επιτροπή θα πρέπει να εξετάσει περαιτέρω τις διασυνοριακές πτυχές αυτού του θέματος και τα προβλήματα όσον αφορά την επιλογή φορέα λειτουργίας σε άλλες χώρες.

4.1.1.5. Υπάρχουν βάσιμα επιχειρήματα υπέρ του συστήματος «ισότιμης πρόσβασης», δηλ. της προεπιλογής φορέα. Στις χώρες όπου ο ανταγωνισμός είναι λιγότερο αναπτυγμένος και δεν υπάρχουν άλλοι διευκολύνοντες μηχανισμοί, π.χ., αποτελεσματικοί νόμοι για την προστασία του ανταγωνισμού, η προεπιλογή αναπτύσσει τον ανταγωνισμό πιο αποτελεσματικά από ό,τι η μέθοδος της «εύκολης επιλογής». Ο στόχος της δυνατότητας αλλαγής του φορέα από τον χρήστη σε κάθε κλήση εισάγεται για να διασφαλισθεί ότι οι πελάτες έχουν τη μέγιστη δυνατότητα να επιλέξουν μεταξύ εναλλακτικών φορέων αν το επιθυμούν. Η προεπιλογή, ενδεχομένως σε συνδυασμό με εκστρατείες (νέας) διερεύνησης της αγοράς ή/και προώθησης πωλήσεων, βελτιώνει τη γνώση των εναλλακτικών επιλογών από πλευράς των πελατών και ενθαρρύνει τους πελάτες να επωφεληθούν πλήρως από αυτή τη δυνατότητα.

4.1.1.6. Όπου επιλεγεί η μέθοδος «ισότιμης πρόσβασης», η ΟΚΕ συνιστά να μπορούν οι πελάτες να επανεπιλέγουν το φορέα τους οποιαδήποτε στιγμή μετά την αρχική προεπιλογή μέσω ενός απλού και ανέξοδου μηχανισμού. Η ΟΚΕ υποστηρίζει, δηλαδή, τη μέθοδο της προεπιλογής, ως ένα σημαντικό μέσο για την ενίσχυση του ανταγωνισμού στις κύριες αγορές τηλεπικοινωνιών, αρκεί να εξασφαλισθεί εναρμόνιση/συγχρονισμός της μεθόδου, όπως αναφέρεται στο σημείο 4.1.1.4.

4.1.2. Φορητότητα αριθμού

4.1.2.1. Η Επιτροπή προτείνει την άρση, το συντομότερο δυνατό, όλων των τεχνικών περιορισμών που εμποδίζουν τη φορητότητα του φορέα εκμετάλλευσης της τοπικής γραμμής και τη φορητότητα των αριθμών για τις υπηρεσίες κινητών και προσωπικών επικοινωνιών και για τις μη γεωγραφικές υπηρεσίες. Όσον αφορά τη φορητότητα του φορέα εκμετάλλευσης της τοπικής γραμμής, προτείνει να διατεθεί στα μεγάλα πληθυσμιακά κέντρα από 1ης Ιανουαρίου 2000 το αργότερο 7 την ίδια ημερομηνία προτείνει ως απώτατο όριο και για τη φορητότητα αριθμών για υπηρεσίες κινητών και προσωπικών επικοινωνιών, η οποία αναφέρεται ανωτέρω.

4.1.2.2. Έχει δειχθεί από δημοσκοπήσεις ότι το 80-90 % περίπου των επαγγελματιών πελατών δεν θα σκέφτονταν να αλλάξουν φορέα αν δεν μπορούσαν να κρατήσουν τον ίδιο αριθμό.

4.1.2.3. H OKE υποστηρίζει σθεναρά την εισαγωγή της φορητότητας των αριθμών η οποία συνίσταται στη δυνατότητα διατήρησης του αριθμού ανεξάρτητα από τη γεωγραφική θέση εντός της ίδιας τοπικής περιοχής, ανεξάρτητα από την υπηρεσία και ανεξάρτητα από τον πάροχο υπηρεσίας (συμπεριλαμβανομένης της φορητότητας των αριθμών εξυπηρέτησης) όσο το δυνατόν συντομότερα μετά την 1η Ιανουαρίου 1998 είναι τεχνικώς εφικτό. Προς το παρόν, η περαιτέρω φορητότητα των αριθμών θεωρείται ανεπιθύμητη, λόγω της απώλειας σημαντικών πληροφοριών για την τιμολόγηση.

4.1.2.4. Αν η Επιτροπή δεν επιταχύνει το ρυθμό, η φορητότητα των αριθμών μάλλον δεν θα εισαχθεί σε όλα τα κράτη μέλη, τουλάχιστον όχι σε εύλογα χρονικά πλαίσια.

4.1.2.5. Για τον προσδιορισμό της συντομότερης δυνατής ημερομηνίας, πρέπει να ληφθούν υπόψη διάφορες ανησυχίες που έχουν εκφρασθεί από παράγοντες του κλάδου: κατά πόσο είναι εφικτή και επιθυμητή η επιβολή κοινών μεθόδων και η εξασφάλιση της συμβατότητας μεταξύ διαφορετικών φορέων εκμετάλλευσης που χρησιμοποιούν διαφορετικές τεχνολογίες, πώς μπορούν να λυθούν ορισμένα προβλήματα διαχείρισης των υπηρεσιών, καθώς και άλλα τεχνικά θέματα, ιδίως σε σχέση με τα δίκτυα κινητών και προσωπικών επικοινωνιών ().

4.1.3. H αναδιάρθρωση των εθνικών σχεδίων αριθμοδότησης

4.1.3.1. Η Επιτροπή προτείνει τη σταδιακή αναδιάρθρωση των εθνικών σχεδίων αριθμοδότησης:

- πριν από την 1η Ιουλίου 1997 πρέπει να διατεθεί επαρκές πλήθος αριθμών, ώστε να είναι δυνατή, ιδίως σε νεοεισερχόμενους, η παροχή φωνητικής τηλεφωνίας στο κοινό 7

- μετά την 1η Ιουλίου 1997 τα εθνικά προγράμματα αριθμοδότησης θα πρέπει να αναθεωρηθούν προς την κατεύθυνση της περαιτέρω ολοκλήρωσης τους 7

- μετά την ολοκλήρωση των τεχνικών εργασιών από το ΕΤΟ, τα κράτη μέλη θα πρέπει να αρχίζουν να προσαρμόζουν τα εθνικά προγράμματα αριθμοδότησής τους σύμφωνα με τις συμφωνημένες κοινές κατευθυντήριες γραμμές και να ολοκληρώσουν τη διαδικασία αυτή ως το 2000. Στο μεταξύ, δεν θα πρέπει να εκχωρούν αριθμούς μεγαλύτερους των 13 ψηφίων (συμπεριλαμβανομένου του κωδικού της χώρας, όχι όμως του διεθνούς προθέματος ή του προθέματος επιλογής φορέα).

4.1.3.2. Οι προτάσεις της Επιτροπής θα πρέπει να θέσουν μόνο το χρονικό πλαίσιο για την εφαρμογή της μεταρρύθμισης της αριθμοδότησης. Στην πράξη, η μεταρρύθμιση της αριθμοδότησης θα πρέπει να γίνει από τα κράτη μέλη και τις εθνικές κανονιστικές αρχές του καθενός τους.

4.1.3.3. Η ΟΚΕ υποστηρίζει την άποψη της Επιτροπής ότι τα εθνικά προγράμματα αριθμοδότησης θα χρειασθεί ούτως ή άλλως να ξανασχεδιασθούν, ώστε να λάβουν υπόψη την τεράστια αναμενόμενη αύξηση της χρήσης των τηλεπικοινωνιών που θα επέλθει μετά την πλήρη ελευθέρωση την 1η Ιανουαρίου 1988 και τα πρόσφατα αποτελέσματα των διαπραγματεύσεων του ΠΟΕ. Οι αλλαγές συντελούνται σήμερα, εν πάση περιπτώσει, σε εθνικό επίπεδο, χωρίς να αποτελούν πάντοτε τμήμα μιας σαφούς μακροπρόθεσμης ευρωπαϊκής στρατηγικής.

4.1.3.4. Η ΟΚΕ αναγνωρίζει ότι κάθε μεταρρύθμιση των εθνικών σχεδίων αριθμοδότησης θα έχει αναγκαστικά αντίκτυπο στους καταναλωτές. Οι καταναλωτές ανθίστανται στην αλλαγή του αριθμού του τηλεφώνου τους και πρέπει, επομένως, να πεισθούν πως ό,τι συμβαίνει είναι αναγκαίο και θα έχει μακροπρόθεσμα οφέλη για τους ίδιους. Στο παρελθόν οι αλλαγές συνάντησαν αντίσταση πράγμα που πρέπει να αποτελέσει εμπειρία προς γνώση. Δεδομένου ότι οι συχνές αλλαγές των εθνικών σχεδίων αριθμοδότησης ενέχουν υψηλό κόστος αναπρογραμματισμού του εξοπλισμού και ενημέρωσης του λογισμικού, τα κράτη μέλη θα πρέπει να αποφύγουν τις περιττές αλλαγές.

4.1.3.5. Η μεταρρύθμιση των εθνικών σχεδίων αριθμοδότησης πρέπει, συνεπώς, να γίνει ομαλά, συντονισμένα και, εφόσον είναι δυνατό και πρακτικά εφικτό, «άπαξ δια παντός».

4.2. Προώθηση της ενιαίας αγοράς

4.2.1. Ευρωπαϊκό Πεδίο Αριθμοδότησης Τηλεφωνίας (ΕΤΝS)

4.2.1.1. H Πράσινη Βίβλος προτείνει να δημιουργηθεί, από 1ης Ιανουαρίου 1998, το ETNS, ένα πεδίο αριθμοδότησης παράλληλο με τα εθνικά, για πανευρωπαϊκές υπηρεσίες όπως οι ατελείς κλήσεις, οι υπηρεσίες επιμερισμένου κόστους και η προσωπική αριθμοδότηση. Άλλες της προτάσεις αφορούν την αλλαγή των ευρωπαϊκών κωδικών χώρας (προσθήκη του προθέματος «3» πριν από τους υφιστάμενους κωδικούς) και την ολοκλήρωση των εθνικών συστημάτων, για την οποία θα χρειασθούν ιδιαίτερες αλλαγές ευρείας κλίμακας για την πρόσβαση στους κωδικούς των κρατών μελών.

4.2.1.2. Σημειωτέον ότι το απαραίτητο λογισμικό για τη χρήση του ευρωπαϊκού κωδικού χώρας 388 για το ETNS υπάρχει ήδη στο ITU και έχει την πλήρη υποστήριξη των EKA, του ENF και της ECTRΑ.

4.2.1.3. Εν όψει των βασικών θεμάτων που διακυβεύονται, αξίζει να εξετασθούν τα κυριότερα σημεία σχετικά με το ΕΤΝS:

- η παγκόσμια υπηρεσία ατελών κλήσεων («UIFS») θεωρείται ως η κοινή βάση που θα δημιουργήσει μια αληθινή πανευρωπαϊκή αγορά ατελών κλήσεων,

- η ζήτηση πανευρωπαϊκών αριθμών θα αυξηθεί όσο περισσότερο θα οργανώνονται σε ευρωπαϊκό επίπεδο οι πωλήσεις, η προώθηση των πωλήσεων, και οι δραστηριότητες υποστήριξης του πελάτη για γενικά προϊόντα,

- η σχέση των συνολικών εξελίξεων προς τις λανθάνουσες αιτήσεις πανευρωπαϊκών υπηρεσιών, όπως οι υπηρεσίες πρόσθετου τέλους και οι υπηρεσίες επιμερισμένου κόστους,

- ο ρυθμός της ελευθέρωσης στην Ευρωπαϊκή Ένωση είναι ταχύτερος από ό,τι σε πολλά άλλα μέρη του κόσμου. Η Ευρωπαϊκή Ένωση δεν μπορεί να περιμένει τις εξελίξεις στην ITU, όπου υπάρχουν χώρες που υστερούν σαφώς σε σχέση με τις ευρωπαϊκές ανάγκες, αλλά πρέπει να λάβει δικές της πρωτοβουλίες σ' αυτόν τον τομέα,

- η taskforce του ETSI θα ολοκληρώσει τις μελέτες της για το θέμα ως το τέλος του 1997 και πιστεύεται ότι θα χρειασθούν τουλάχιστον 18 μήνες για να συμφωνηθεί και να εφαρμοσθεί η επιλεγμένη λύση,

- κατά τη διοίκηση του ETNS απαιτείται η δημιουργία μιας νέας ευρωπαϊκής αρχής, η οποία δεν υπάρχει σήμερα. Ορισμένοι παράγοντες του κλάδου πιστεύουν ότι η δημιουργία αυτής της αρχής, η οποία προϋποθέτει διαπραγματεύσεις μεταξύ των ΕΚΑ και της Επιτροπής, δεν μπορεί να είναι τόσο ταχεία όσο αφήνει να εννοηθεί η Πράσινη Βίβλος,

- αν το ETNS βασισθεί στην προτίμηση της ECTRA για τον κωδικό χώρας 388, πρέπει να ληφθεί υπόψη και να τηρηθεί το απαιτούμενο χρονικό πλαίσιο για τη συμφωνία της ITU,

- η υλοποίηση του ETNS θα εξαρτηθεί από το ενδιαφέρον των φορέων εκμετάλλευσης και των παρόχων υπηρεσιών να παράσχουν πανευρωπαϊκές υπηρεσίες. Οι υπηρεσίες που θα παρέχονται από το ETNS θα προσδιορίζονται από την αγορά και δεν θα υπόκεινται σε ρυθμιστικά μέτρα.

4.2.1.4. Αν και η ΟΚΕ είναι υπέρ της υιοθέτησης του ETNS και μάλιστα όσο το δυνατόν συντομότερα, πιστεύει εντούτοις ότι θα πρέπει να υπάρχει συνεχής επανεκτίμηση των οικονομικών και των κοινωνικών ωφελειών της θέσπισής του.

4.2.1.5. Η ΟΚΕ είναι υπέρ της υιοθέτησης του ETNS εκεί όπου σήμερα δεν υπάρχει καμία ισοδύναμη παγκόσμια υπηρεσία ή καμία ευρωπαϊκή λύση που να μπορεί να επιτευχθεί συντομότερα. Οι παγκόσμιες υπηρεσίες μπορούν να είναι πανευρωπαϊκές υπηρεσίες που παρέχονται και σε παγκόσμιο επίπεδο ή υπηρεσίες που παρέχονται από πολυεθνικούς φορείς με δικούς τους διεθνείς αριθμοδοτικούς πόρους.

4.2.2. Η διαχείριση της ευρωπαϊκής αριθμοδότησης από την/στο επίπεδο της ΕΕ

4.2.2.1. Η Επιτροπή προτείνει τη δημιουργία μιας νέας ευρωπαϊκής αρχής το αργότερο ως την 1η Ιανουαρίου 1998. Η ΟΚΕ βρίσκει ότι η Επιτροπή δεν παρέχει αρκετές λεπτομέρειες σε σχέση με αυτήν τη νέα αρχή, ώστε να μπορέσει να εκφέρει άποψη. Απαιτούνται περισσότερες πληροφορίες για τη φύση και το ρόλο ενός τέτοιου φορέα (ο οποίος θα είχε φυσικά σαφή συντονιστικό ρόλο επί του ΕΝΤS και οποιωνδήποτε μεταγενέστερων εξελίξεων).

4.2.2.2. Θα μπορούσε να εισαχθεί ένα επικαλυπτικό πλαίσιο για αριθμοδότηση σε ευρωπαϊκό επίπεδο. Νομικώς, το πλαίσιο αυτό θα μπορούσε να κατοχυρωθεί σε ευρωπαϊκό επίπεδο π.χ. με την ενίσχυση των υφιστάμενων διεθνών οργανισμών (δηλ. δίδοντας στο ΕΤΟ, το οποίο αποτελεί ήδη νομική οντότητα στη Δανία,μια στερεότερη νομική βάση).

4.2.2.3. Η εφαρμογή όποιων κανόνων και ρυθμίσεων και αν συμφωνηθούν θα παραμείνει αρμοδιότητα του κάθε κράτους μέλους και της αντίστοιχης εθνικής κανονιστικής του αρχής. Τα κράτη μέλη θα πρέπει, επομένως, να διατηρήσουν το δικαίωμα διαχείρισης των αριθμών.

4.2.3. Η σύγκλιση της αριθμοδότησης

4.2.3.1. Η ΟΚΕ αναγνωρίζει ότι σε ένα ανταγωνιστικό περιβάλλον τηλεπικοινωνιών στην Ευρώπη, όπου όλο και περισσότεροι άνθρωποι ταξιδεύουν, εργάζονται και κατοικούν σε διαφορετικά μέρη της Ένωσης, η χρήση του τηλεφώνου θα πρέπει να είναι απλή, εύκολη και οι αριθμοί να παρέχουν κάποια ένδειξη του κόστους.

4.2.3.2. Η ΟΚΕ υποστηρίζει την άποψη της Επιτροπής ότι χρειάζεται να εναρμονισθεί η διάρθρωση των αριθμών κλήσεως σε πανευρωπαϊκό επίπεδο.

4.3. Προσαρμογή του ευρωπαϊκού περιβάλλοντος αριθμοδότησης στην κοινωνία των πληροφοριών

4.3.1. Ανάπτυξη ενός μακροπρόθεσμου ευρωπαϊκού σχεδίου αριθμοδότησης

4.3.1.1. Η Επιτροπή προτείνει να αναπτυχθεί ένα μακροπρόθεσμο στρατηγικό σχέδιο στην Ευρώπη, το οποίο περιγράφεται κατωτέρω, το αργότερο ως την 1η Ιανουαρίου 1998.

4.3.1.2. Αντιμετωπίζεται ως ενδεχόμενο η σύγκλιση των εθνικών συστημάτων αριθμοδότησης και του ΕΝΤS ως το 2000 το αργότερο, μέσω ενός ενοποιημένου ευρωπαϊκού συστήματος αριθμοδότησης. Επίσης, ως το 2000 το αργότερο, οι ενδοευρωπαϊκές κλήσεις δεν θα θεωρούνται πλέον διεθνείς και θα λάβουν το κατάλληλο πρόθεμα, που θα ισχύει για όλη την Ευρώπη. Η Επιτροπή πιστεύει ότι αυτό θα διευκολύνει το σχηματισμό του επιθυμητού αριθμού, θα άρει τους ψυχολογικούς φραγμούς και θα διευρύνει το φάσμα των κοινών συντετμημένων κωδικών για διάφορες εφαρμογές, όπως η επιλογή φορέα κ.λπ.

4.3.1.3. Είναι σημαντικό να σημειωθεί, ωστόσο, ότι οι αλλαγές των υφιστάμενων κωδικών χώρας δεν έχουν αντίκτυπο μόνο στις χώρες των οποίων αλλάζει ο κωδικός, αλλά και στον υπόλοιπο κόσμο, που αναγκάζεται να αναπρογραμματίσει τους μεταγωγείς του για τις διεθνείς διασυνδέσεις. Ο αντίκτυπος στον υπόλοιπο κόσμο, για τον οποίο δεν υπάρχει εμφανές όφελος, επαναλαμβάνεται κάθε φορά που συντελείται μια αλλαγή με σκοπό την επίτευξη των στόχων της Πράσινης Βίβλου. Επιπλέον, δεν υπάρχουν εύκολα περάσματα για τις προτεινόμενες αλλαγές.

4.3.1.4. Η ΟΚΕ συμφωνεί με την Επιτροπή ότι οι χρήστες πρέπει να έχουν στενή συμμετοχή στη χάραξη της μακροπρόθεσμης στρατηγικής για την αριθμοδότηση. Αν και η ΟΚΕ υποστηρίζει τη μακροπρόθεσμη στρατηγική της Επιτροπής για την αριθμοδότηση στην Ευρώπη, κρίνοντας ότι θα ωφελήσει τους Ευρωπαίους καταναλωτές και θα δημιουργήσει μια ευρωπαϊκή ταυτότητα, πιστεύει εντούτοις ότι η Επιτροπή θα πρέπει να παράσχει περισσότερες πληροφορίες για αυτό το θέμα.

4.3.2. Ονοματοδοσία και διευθυνσιοδότηση στο Internet

4.3.2.1. Η Επιτροπή πιστεύει ότι πρέπει να εξετασθεί η κατάσταση όσον αφορά την ονοματοδοσία και τη διευθυνσιοδότηση στο Internet στα κράτη μέλη και, αν είναι απαραίτητο, να προταθούν μέτρα για τη διασφάλιση της δίκαιης και αμερόληπτης διεξαγωγής τους.

4.3.2.2. Η σχετική αγορά είναι παγκόσμια και καθοδηγείται σε πολύ μεγάλο βαθμό από τις δυνάμεις της προσφοράς και της ζήτησης. Η ΟΚΕ καλεί την Επιτροπή να διαμορφώσει έναν δραστήριο ευρωπαϊκό ρόλο στις διεθνείς συζητήσεις, και ιδιαίτερα σε όσες αφορούν την ονοματοδοσία και τη διευθυνσιοδότηση, καθώς θα εξελίσσεται το Internet.

Βρυξέλλες, 28 Μαΐου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() Πράσινη Βίβλος για την ελευθέρωση της τηλεπικοινωνιακής υποδομής και των δικτύων καλωδιακής τηλεόρασης (Μέρος ΙΙ) και κοινή προσέγγιση για την παροχή τηλεπικοινωνιακής υποδομής στην Ευρωπαϊκή Ένωση [COM(94) 682 τελικό]. ΕΕ C 301 της 13. 1. 1995, σ. 24.

() Οδηγία της Επιτροπής 6/19/ΕΚ της 13ης Μαρτίου 1996 για τροποποίηση της οδηγίας 90/388/ΕΟΚ όσον αφορά το πλήρες άνοιγμα των αγορών τηλεπικοινωνιών στον ανταγωνισμό (ΕΕ L 74 της 22. 3. 1996, σ. 13). ΕΕ C 39 της 12. 2. 1996, σ. 52.

() Πράσινο Βιβλίο σχετικά με την ανάπτυξη της κοινής αγοράς των υπηρεσιών και του εξοπλισμού στον τομέα των τηλεπικοινωνιών [COM(87) 290 τελικό, 30. 6. 1987].

() Βλ. τη γνωμοδότηση της ΟΚΕ για τη «Διασύνδεση/Διαλειτουργικότητα στις τηλεπικοινωνίες» ΕΕ C 153 της 28. 5. 1996 σ. 21.